Diari Oficial de la Generalitat Valenciana


Sumari del DOGV 4942, del 09-02-2005 (2005/1228)

ORDRE de 2 de febrer de 2005, de la Conselleria d'Agricultura, Pesca i Alimentació, per la qual es declara l'existència de determinats insectes vectors de virus en cultius hortícoles i s'estableixen les mesures fitosanitàries obligatòries per al seu control, a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/02/02/(1)/dof/vci/html**

### Dades del document

Número de DOGV
:   4942

Data del DOGV
:   09-02-2005

Secció del DOGV
:   I. DISPOSICIONS GENERALS

Número del document
:   2005/1228


Data del document
:   02-02-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * destrucció de cultius
    * cultiu d'hortalisses
    * lluita contra els insectes
    * control fitosanitari
    * malaltia vegetal

ORDRE de 2 de febrer de 2005, de la Conselleria d'Agricultura, Pesca i Alimentació, per la qual es declara l'existència de determinats insectes vectors de virus en cultius hortícoles i s'estableixen les mesures fitosanitàries obligatòries per al seu control, a la Comunitat Valenciana. [2005/1228]
  
Les zones productores d'hortícoles s'han vist afectades per la introducció de distintes malalties víriques com a conseqüència del constant intercanvi de material vegetal. Exemples de les últimes campanyes han sigut els virus del bronzejat de la tomaca, TVWV, i de l'arrissat groc de la tomaca (full de cullera), TYLCV, virus que provoca l'engroguiment de les venes del cogombre, CVYV, i del mosaic del cogombre dolç, CVYV. Estes virosis són transmeses entre cultius hortícoles per mitjà d'insectes vectors com les mosques blanques (Bemisia tabaci i Trialeurodes vaporarium) i trips (Frankliniella occidentalis).
  
La Llei 43/2002 de 20 de novembre, de Sanitat Vegetal, suposa l'aprovació d'un nou marc jurídic per a la Sanitat Vegetal. La Llei regula la possibilitat que l'administració, declare l'existència d'una plaga quan produïsca o puga produir perjuís econòmics o danys de tanta intensitat, extensió o naturalesa que facen necessària la lluita obligatòria com a mitjà més eficaç de combatre-la. D'esta manera pot adoptar les mesures fitosanitàries que estime necessàries per a evitar la seua propagació, reduïsca la seua població i els seus efectes i s'aconseguisca la seua eradicació.
  
En aplicació del programa nacional de control d'insectes vectors dels virus dels cultius hortícoles, disposat en el Reial Decret 1938/2004 de 27 de setembre, l'article 5 del qual contempla una sèrie de mesures obligatòries a aplicar en les comunitats autònomes, s'ha considerat necessari establir un programa valencià d'actuació contra insectes vectors de virus en cultius hortícoles.
  
Este programa considera establir mesures fitosanitàries, qualificades d'utilitat pública, sent d'obligat compliment per al control d'estos organismes, a fi de mitigar, en la mesura que es puga, les pèrdues ocasionades per estos.
  
Per tot això, a proposta de la Direcció General d'Investigació i Innovació Agrària i Ramaderia,
  
ORDENE
  
Article 1. Objecte
  
Es declara l'existència de la plagues denominades mosques blanques (Bemisia tabaci i Trialeurodes vaporariorum) i trips (Frankliniella occidentalis), insectes vectors de virus vegetals d'hortalisses, a tot el territori de la Comunitat Valenciana, en el que s'aplicarà el programa nacional de control d'estos insectes, aprovat pel Reial Decret 1938/2004 de 27 de setembre, i en el desplegament d'este s'estableixen les mesures obligatòries per a previndre el desenvolupament de les poblacions d'estos insectes.
  
Article 2. Obligacions dels productors de llavors i plàntules
  
1. Les llavors d'hortícoles, si és el cas, hauran de complir els requisits establits en la part A de l'Annex IV del Reial Decret 2071/1993 de 26 de novembre, relatiu a les mesures de protecció contra la introducció i difusió al territori nacional i de la Comunitat Econòmica Europea d'organismes nocius per als vegetals o productes vegetals, així com per a l'exportació i trànsit cap a països tercers.
  
2. Els productors de plàntules d'hortícoles estan obligats a obtindre plantes sanes a partir de material vegetal sa, a inscriure's en el Registre Oficial de Productors, Comerciants i Importadors de Vegetals, a expedir els corresponents passaports fitosanitaris i a complir les mesures previstes en l'article 3 d'esta ordre.
  
Article 3. Obligacions dels productors d'hortalisses
  
1. Els agricultors hauran d'emprar plàntules procedents de planters autoritzats i conservar, durant un any el passaport fitosanitari de les plàntules d'hortícoles que adquirisquen.
  
2. En cas de llavors que així ho requerisquen hauran de tindre el Passaport Fitosanitari. En cas de sembra directa, les llavors hauran d'estar registrades, i mantindre l'envàs etiquetat en el seu poder un any com a mínim.
  
3. Tota persona física o jurídica que cultive hortícoles haurà de comunicar a la Conselleria d'Agricultura, Pesca i Alimentació l'aparició de qualsevol símptoma sospitós desconegut i facilitar qualsevol classe d'informació respecte d'això.
  
4. Es promocionarà la lluita biològica mitjançant la potenciació dels insectes auxiliars autòctons i de la introducció d'insectes auxiliars multiplicats en insectaris. En els cultius on s'alliberen insectes auxiliars, els tractaments fitosanitaris es realitzaran amb substàncies actives compatibles amb els insectes auxiliars autòctons o introduïts.
  
5. Es realitzaran totes les pràctiques culturals que siguen necessàries per a reduir la possibilitat de multiplicació de plagues vectores de virus, com ara el descopat i eliminació de rebrots en plantacions pròximes a la seua finalització evitant l'aparició de males herbes entre el cultiu.
  
6. Es mantindran els guarets contínuament nets de males herbes i de restes del cultiu una vegada finalitzat. Si es deixen les restes de cultiu a la parcel'la, estos hauran d'estar totalment secs, llevat que s'utilitzen com a reservori d'insectes útils i no existisca risc d'expansió d'insectes vectors a cultius pròxims.
  
7. Es respectaran les zones de vegetació natural per la seua riquesa en insectes beneficiosos. A estes es podran alliberar també insectes auxiliars autòctons, multiplicats en insectaris, per a enriquir-les en estos insectes beneficiosos, en les dates que s'estime tècnicament convenient.
  
8. A les diferents zones de la Comunitat Autònoma dedicades al cultiu de la tomaca, per a trencar el cicle biològic de Bemisia tabaci s'interromprà durant un mínim de 45 dies la pràctica de tots aquells cultius hortícoles sensibles a les virosis.
  
Article 4. Actuacions de la Conselleria d'Agricultura, Pesca i Alimentació
  
1. La Conselleria d'Agricultura, Pesca i Alimentació podrà soltar insectes auxiliars, com Eretmocerus mundus, Orius laevigatus i Neoseilus cucumeris, a les zones on tècnicament es determine com convenient.
  
2. Esta Conselleria prestarà també assistència tècnica als productors de llavors i plàntules i als productors de llavors, en relació de les mesures que estableix la present ordre.
  
Article 5. Direcció tècnica
  
La Conselleria d'Agricultura, Pesca i Alimentació, a través del seu Servici de Sanitat Vegetal, prestarà assessorament tècnic i serà l'encarregada de la direcció i de la inspecció de les mesures previstes en la present ordre.
  
Article 6. Règim sancionador
  
L'incompliment de les mesures obligatòries establides en la present ordre seran sancionades administrativament de conformitat amb la Llei 43/2002 de 20 de novembre, de Sanitat Vegetal.
  
DISPOSICIÓ ADDICIONAL
  
La Conselleria d'Agricultura, Pesca i Alimentació, impulsarà la formació d'un grup tècnic de treball, amb participació de representants dels productors, de l'administració Agrària, de centres d'investigació i de les universitats, amb l'objectiu d'avaluar la situació fitosanitària dels cultius hortícoles pel que fa a plagues declarades, així com proposar a l'administració l'adopció de noves mesures.
  
DISPOSICIONS FINALS
  
Primera
  
S'autoritza al director general d'Investigació i Innovació Agrària i Ramaderia perquè dicte les disposicions necessàries per a l'aplicació i compliment d'allò que disposa la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 2 de febrer de 2005
  
El conseller d'Agricultura, Pesca i Alimentació,


Còpia Permalink ELI